钦定古今图书集成/明伦汇编/官常典/第668卷 > 《赠陆机出为吴王郎中令六首》晋·潘尼
## 钦定古今图书集成/明伦汇编/官常典/第668卷 > 《赠陆机出为吴王郎中令六首》晋·潘尼

东南之美。曩惟延州。显允陆生。于今鲜俦。振鳞南海。
濯翼洪流。婆娑翰林。容与坟丘。

玉以瑜润。随以光融。乃渐上京。羽仪储宫。玩尔清藻。
味尔芳风。泳之弥广。挹之弥冲。

昆山何有。有瑶有珉。及尔同僚。具惟近臣。予涉素秋。
子登青春。愧无老成。厕彼日新。

祁祁大邦，惟桑与梓。穆穆伊人，南国之纪。帝曰“尔谐，
惟王卿士。俯偻从命，奚恤奚喜？”

我车既巾，我马既秣。星陈夙驾，载脂载辖。婉娈二宫，
徘徊殿闼。醪澄莫飨，孰慰饥渴。

昔子忝私。贻我蕙兰。今子徂东。何以赠旃。寸晷惟宝。
岂无玙璠。彼美陆生。可与晤言。